Aurora Picornell

**Aurora Picornell** **Femenías** (Palma Mallorcakoa, Balearrak, 1912ko urriaren 1a &ndash; Manacor, Balearrak, 1937ko urtarrilaren 5a) balear lider sindikalista eta feminista  izan zen, lanbidez jostuna. *La Pasionaria mallorquina (Mallorkar Pasionaria)* goitizenez ezaguna. Bigarren Errepublikan, Alderdi Komunistako (PCE) buruzagi garrantzitsuenetako bat izan zen Mallorcan, laguntza sozial eta humanitarioan lan egiten zuen, eta argitalpen antifaxista ugari idatzi zituen. 1936ko estatu-kolpearen ondoren, Mallorcan matxinatutako bandoko kideek harrapatu eta torturatu egin zuten. Picornell 24 urterekin fusilatu zuten *Roges des Molinar* izeneko gainontzeko taldekideekin Porreresko hilerrian, 1937ko errege egunaren bezperan. 
## Biografia 
1931ko udan, Balearretan «Sastreria Sindikatua eta antzekoak» sortzen parte hartu zuen, eta haren lehendakariordea izan zen zuzendaritza-batzorde paritario batean. Uda horren amaieran, militatzen hasi zen Gazteria Komunistetan, eta, geroago, Espainiako Alderdi Komunistan sartu zen (PCE), Balear Federazioko buruzagi nagusietako bat izatera heldu zen. Herriz herri ibiltzen zen, langileez abusatzen zuten nagusiak salatuz, izen-deiturekin. 16 urterekin, lehen artikulua argitaratu zuen *Nuestra palabra* (Gure hitza) egunkari komunistan, eta, handik aurrera, artikulu ugari argitaratu zituen garaiko prentsa politiko eta sindikalaren barruan. Garai batean Valentzian bizi izan zen, eta handik *Amparo Pinós* goitizenarekin idatzi eta bidali zituen artikuluak. Valentzian zegoela, Heriberto Quiñones Internacional Comunistako kidearekin ezkondu zen.1934an Menorca uhartean Alderdi Komunistaren ezarpenean parte hartu zuen eta Nazioarteko Sorospen Gorriaren hedapenean lagundu zuen.

### Kartzelaratze eta fusilatzea 
1935eko urrian kartzelaratu egin zuten *Nuestra Palabra* aldizkaria (*Espainiako Alderdi Komunistaren* Balear Federazioko Organoa azpititulua zuena) manifestu subertsibo batekin banatzeagatik; argitalpen horrek berak, hil horretako 31n, Auroraren artikulu bat jaso zuen, *Desde la cárcel de Palma (Palmako kartzelatik)* izenburua zuena, kartzelan zeuden emakumeen egoera eta beren bizi-baldintzak salatuz.
ezkerrera|thumb|251x251px|Aurora Picornell (hirugarren eskuinetik)
Espainiako Gerra Zibila hastean, Mallorca matxinatuen eskuetan erori zen erregimen errepublikanoaren aurka. Aurora atxilotu egin zuten Herriko Etxean eta Mallorcako emakumeen kartzelan sartu. Presoen trukea negoziatzen saiatu ziren, baina Errege egunaren bezperan kartzelatik atera zuten falangistek, eta Montuiriko komentura eraman zuten eta bertan torturatu egin zuten. Gau horretan bertan hil zuten beste lau emakumeren ondoan: Catalina Flaquer Pascua, haren alabak, Antònia Pascual Flaquer eta María Pascual Flaquer, eta Belarmina González Rodríguez. Horiek guztiak *Roges des Molinar* izenez ezagutzen dira Mallorcan. Haren aita eta bi anaiak ere hil zituzten, errepresioaren biktimak; haren senarra, Heriberto Quiñones, fusilatu egin zuten diktadura frankistan.

## Aintzatespenak 
thumb|Memoriaren harria, Picornellen omenez

* 2017an, falangistek hil zutenetik 80 urte igaro ondoren, aho batez izendatu zuten Mallorcako Alaba Kutun.

* 2018ko martxoaren 6an, Mallorcako Uharteetako Kontseiluaren eraikinean, Aurora Picornellen olio-erretratua aurkezteko ekitaldia egin zen. Sandra de Jaume artistak egin zuen, eta eraikinaren osoko bilkuren aretoan kokatu zuten.  

* 2019an inauguratu zen Aurora Picornellen busto baten instalazioa, El Molinar auzoan, Palman. Palma de Mallorcako Udalak eta Mallorcako Uharteko Kontseiluak sustatutako "Mallorca tiene nombre de mujer" (Mallorcak emakume izena du) kimenaren barruan kokatutako ekitaldia.

* 2022ko urriaren 21ean, Palma de Mallorcako Udaleko alkateak jakinarazi zuen Aurora Picornell, hiriko  Alaba Kutun, izendatuko zela. Astebete geroago, Alderdi Popularreko ordezkari Mercedes Celestek esan zuen proposamen horren aurka bozkatuko dutela.

* 2022ko urriaren 25ean, Palma de Mallorcako Udalaren osoko bilkuran (botoen% 70), Molinarko Udal Liburutegiari Aurora Picornell Udal Liburutegia izena jartzea onartu zen.

## Erreferentziak 
## Kanpo estekak